text: Bombealarmen afblæst i Thyregod
  09 december 2010 kl. 14.40
  Bombealarmen på  Maskinfabrikken Thyregod blev afblæst ved 15-tiden. Den mystiske pakke var ingen bombe. Men politiet fortsætter efterforskningen af trussels-opringningen.
  - I disse tider er vi nødt til at tage den slags trusler seriøst, forklarer vicepolitiinspektør Peter Krogh, Sydøstjyllands Politi, til TV SYD
  
  Engelsktalende mand
  En engelsktalende mand ringede tidlig formiddag til direktør Claus Harrild Jensenl. Han sagde, at der ville sprænge en bombe i løbet af 24 timer.
  Direktøren overvejede situationen. Og da der ankom en pakke uden afsender, valgte han kl. 10.55 at alarmere politiet.
  
  Bombehunde
  Politiet valgte at tage truslen alvorligt. Fabrikken, som er på 22.000 kvadratmeter under tag, blev evakueret. 
  Hele området blev undersøgt med bombehunde, inden pakken uden afsender blev fundet. 
  - Ingen ville kendes ved pakken, så vil besluttede at få tilkaldt Rulle-Marie, fortæller Peter Krogh.
  
  Efterforsker telefonnummer
  Ved 14.30-tiden var pakken undersøgt. Det viste sig, at den var fra en leverandør - og at den var ganske harmløs. 
  Derefter blev bombealarmen afblæst.
  - Men vi efterforsker videre på telefon-opkaldet, siger Peter Krogh. Det er kommet fra udlandet - og vi ser nærmere på, hvam der kan stå bag. 
  - Noget tyder på, at det kan være en ren tilfældighed, at telefon-truslen er endt i Thyregod, siger han.
  